Raadio Elmar

Raadio Elmar on meediakontserni Duo Media Networksile kuuluv Eesti raadiojaam. 

Elmar alustas tegevust 1. detsembril 1997, olles esialgu kuuldav vaid Tallinna sagedusel. Elmar levis üle Eesti 24. aprillil 1998, mil Trio LSL Raadiogrupp omandas raadiojaama Pulss B3 sagedused. 2017. aastal sai raadiojaama omanikuks AS Eesti Meedia.

Elmar on ainulaadne raadiojaam, sest edastab vaid Eesti artistide esitatud laule, millest valdav osa kõlab eesti keeles. 

Elmari toimetus asub Tartus, aadressil Ülikooli 2a.

Muusikavalik
Algselt mängiti eestikeelse muusika kõrval ka vanemaid Lääne šlaagreid, näiteks ansamblite ABBA, Boney M. ja Baccara loomingut. Ajapikku mindi üle üksnes eestikeelsele muusikale. Pärast Eesti võitu Eurovisioonil hakati siiski esitama ka Eesti muusikute ingliskeelseid palasid. "Me seisime äkki probleemi ees, et me ei saagi Eesti võidulaulu mängida," põhjendas poliitika muutust Owe Petersell.

Peterselli kinnitust mööda võtab toimetus vastu kõik neile saadetud muusikapalad ning säilitab neid passiivfonoteegis. Igapäevane eetrimaterjal valitakse umbes 8000 pala sisaldavast aktiivfonoteegist, kus uute lugude populaarsust testitakse ligikaudu nädala vältel. 2011. aasta juulis oli Elmari mängituim muusik Ott Lepland..

Kuulajaskond
TNS Emori uuringu andmeil oli Elmar 2011. aasta septembris Eesti kuulatavaim raadiojaam, nädalas oli sel 267 000 kuulajat. 259 000 kuulajaga oli Elmar kuulatavaim ka eestlaste seas, järgnesid Sky Plus (228 000 kuulajat) ja Star FM (183 000 kuulajat). Raadio Elmar hommikuprogramm oli eestlaste seas populaarseim hommikuprogramm: esmaspäevast pühapäevani kell 7–10 kuulas seda 154 000 inimest (järgnesid Sky Plus 128 000 ja Star FM 88 000 kuulajaga). Samuti oli Elmar kuulatavaim nädalavahetustel, mil seda kuulas 186 000 eestlast (25,3% kõigist kuulajaist).

Esmakordselt tõusis Raadio Elmar Eesti kuulatavaimaks raadiojaamaks 1998. aasta septembris-oktoobris, mil Balti Meediateabe AS-i päevikuuringu kohaselt oli Elmari osakaal raadiokuulamisele kulutatud ajast 21,4 protsenti, senisel liidril Vikerraadiol aga 20,8 protsenti. Elmar oli esimene kommertsjaam, mis sai Eestis turuliidriks. 2004. aasta oktoobrist detsembrini oli Elmar taas Vikerraadio järel teisel kohal. TNS Emori andmeil kuulas toona eestlane raadiot keskmiselt 4 tundi ja 52 minutit, sellest 1 tund ja 30 minutit Vikerraadiot, 1 tund ja 4 minutit Raadiot Elmar ning 26 minutit Raadio 2. Kuulatavaimal ajal, hommikul 7 ja 10 vahel, kuulas Vikerraadiot nädala jooksul 269 000 inimest, Raadiot Elmar 218 000 ning Raadio 4 173 000 inimest. 

1998. aasta novembris kirjutas Postimees: "Jahmatav on Eestimaa kõige populaarsema raadiojaama kiire edu – vähem kui aastaga nullist tipuni jõudmine on toimunud hõlpsasti." Jaama tugevaimaks küljeks nimetatigi eestikeelset muusikavalikut. "Maakad ja linlased, juuksurid, taksojuhid ja kes veel võtavad omaks, sest Elmar on pretensioonitu ja maavillane oma asi," iseloomustati Elmarit rea muusikakriitikute allkirju kandvas artiklis. "Keskmine kuulaja on umbes viiekümnene, pigem naine kui mees, reeglina ei oma kõrgharidust."

Et Elmari kuvand on kaldunud vanema kuulaja poole, on suunatud reklaame spetsiaalselt nooremale sihtrühmale. 2003. aasta detsembris valis reklaamiagentuur Guvatrak parimaks reklaamiks Raadio Elmar noortereklaami. "Küsimusele, kas Elmari kuulaja on muutunud 47 aasta vanusest Võhma elanikust 26-aastaseks tallinlaseks, annab ilmselt vastuse järjekordne raadio päeviku-uuring," kirjutas Guvatraki loovjuht Danel Pandre.

"Keskmine kuulaja, kellele me ennast suunitleme, on 35–50-aastane," iseloomustas peatoimetaja Owe Petersell Elmari Raadio sihtrühma 2011. aastal. "Aga sinna juurde tuleb meie puhul ka vanem põlvkond, mida paljudel raadiojaamadel ei ole." Elmari sõsarkanali Raadio Kuku kodulehe väitel on Elmar on eelkõige suunatud vanusele 25–59.

Peatoimetajad ja saatejuhid
Peatoimetajad:
 2004-2017 Owe Petersell
 alates 2017 Mari-Liis Männik (lapsehoolduspuhkusel)
 alates 2021 Andres Panksepp

Saatejuhid:
 Kristiina Kraus
 Lauri Hermann
 Mari-Liis Männik
 Priit Rand
 Raen Väikene
 Tambet Ind
 Veiko Soom
 Henri Laumets
 Karl Robert Põder
 Tiiu Sommer

Sagedused 
 Tallinn ja Saaremaa – 91,5 MHz
 Läänemaa – 92,2 MHz
 Kesk-Eesti – 91,7 MHz
 Pärnumaa – 99,0 MHz
 Lõuna-Eesti – 91,2 MHz
 Tartu – 88,5 MHz
 Hiiumaa – 101,2 MHz
 Ida-Virumaa – 91,0 MHz
 Viljandimaa – 93,1 MHz

Vaata ka 
 Eesti raadiojaamade loend
 Maailmamix

Viited

Välislingid 
 Raadio Elmar koduleht
 https://duomedia.tv/about/

Eesti raadiojaamad